KIRJALLINEN KYSYMYS E-2954/01

esittäjä(t): Charles Tannock (PPE-DE) komissiolle

(25. lokakuuta 2001)

Aihe: Yhteinen maahanmuuttopolitiikka Yhdysvaltoihin tehtyjen terrori-iskujen valossa

Euroopan unionin turvapaikkamääräyksiä on viime vuosina käytetty värin laajamittaisella tavalla. On kuitenkin tarpeen säilyttää kansalaisten tuki aitojen pakolaisten turvapaikkamenettelylle. Yhdysvaltoihin tehtyjen terrori-iskujen valossa on elintärkeää, että Euroopassa oleskelee vain sellaisia henkilöitä, joilla on tähän laillinen oikeus. Yhtyykö komissio näkemykseen, jonka mukaan ihmisten salakuljetus jatkuu ja niin monet ihmiset (myös monet, joiden turvapaikkahakemus on hylätty tuomioistuimissa ja jotka ovat kadonneet yhteiskunnan laitamille) elävät luvattomasti Euroopan unionin alueella suurelta osin siitä syystä, että Euroopassa ei ole ollut poliittista tahtoa lakien soveltamiseen ja niiden henkilöiden karkottamiseen, joilla ei ole oikeutta oleskella jäsenvaltioiden alueella?

Jos näin on, pitääkö komissio oleellisena, että kehitteillä olevan uuden yhteisen maahanmuuttopolitiikan yhteydessä olisi varmistettava vähintään seuraavat seikat:

- neuvosto laatii luettelon valtioista, jotka eivät vainoa kansalaisiaan;

- jäsenvaltiot sopivat turvapaikan yhteisestä määritelmästä, yksinkertaistavat vetoomusmenettelyjä ja ottavat käyttöön muissakin jäsenvaltioissa noudatettavat mekanismit, joiden avulla karkotetaan sellaiset henkilöt, joiden hakemukset on havaittu perusteettomiksi;

- unioni käyttää taloudellista ja poliittista painostusta sellaisia maita kohtaan, jotka eivät ota omia kansalaisiaan takaisin tarpeellisten asiakirjojen puuttumisen takia; rikosoikeudellisia seuraamuksia otetaan käyttöön sellaisia henkilöitä kohtaan, joiden turvapaikka-hakemukset ovat perusteettomia tai joiden muusta syystä edellytetään poistuvan jäsenvaltion alueelta, jos he kieltäytyvät yhteistyöstä laillisten viranomaisten kanssa näiden pyrkiessä selvittämään henkilöiden alkuperämaata;

- yhdessäkään jäsenvaltiossa ei ole lakeja, jotka estävät unionin ulkopuolisten valtioiden kansalaisten karkottamisen, jos heille ei ole myönnetty poliittista turvapaikka?

Katsooko komissio myös, että tehostetun yhteistyön hengessä unionin kannalta on hyväksi osoittaa joustavuutta kaikkien yhteisten ehdotusten oikeusperustan suhteen siten, että Yhdistyneen kuningaskunnan kaltaiset valtiot, jotka eivät ole siirtäneet maahanmuuton valvontaa koskevia valtuuksia Euroopan unionille, voisivat vapaasti sopia toimenpiteistä hallitusten välillä eurooppalaisen yhteistyön hengessä koko unionia hyödyttäen?

António Vitorinon komission puolesta antama vastaus

(8. tammikuuta 2002)

Monet tekijät ovat toimineet unionin alueelle suuntautuvan ihmisten salakuljetuksen ja ihmiskaupan yllykkeinä viime vuosina. Komissio onkin äskettäisessä tiedonannossaan laitonta maahanmuuttoa koskevasta yhteisestä politiikasta(1) tehnyt ehdotuksia erityiseksi toimintasuunnitelmaksi jäsenvaltioiden toimenpiteiden koordinoimiseksi ja vahvistamiseksi useilla aloilla, jotta asiaan liittyvät tärkeät kysymykset voidaan ratkaista tehokkaammin ja yhtenäisemmin. Niihin kuuluvat viisumipolitiikka, tietojen vaihtaminen ja analysointi, toimet EU:n ulkopuolella, Euroopan rajavartiolaitoksen kehittäminen, poliisi- ja oikeudellisen yhteistyön vahvistaminen sekä toimenpiteet laittoman työnteon torjunnan tukemiseksi, koska laiton työnteko voi osaltaan lisätä laitonta maahanmuuttoa.

Arvoisan parlamentinjäsenen kannattaa muistaa maahanmuuttajien kotiinpaluuta koskevasta jäsenvaltioiden politiikasta, että Eurostatin kotiinpaluusta keräämien lukujen mukaan unionin alueelta poistettujen henkilöiden lukumäärä ei ole vähäinen. Esimerkiksi vuonna 2000 unionin alueelta poistettiin 367 552(2) henkilöä ja 87 628 henkilön vapaaehtoista paluuta autettiin(3). Komission näkemys on kuitenkin, että unionin turvapaikka- ja maahanmuuttopolitiikan yhteydessä paluukysymystä on tarpeen pohtia syvällisesti, jotta voidaan kehittää yhteisön yhteinen lähestymistapa, jossa otetaan huomioon asian monimutkaisuus. Keskustelun herättämiseksi komissio valmistelee alkuvuodeksi 2002 vihreää kirjaa maahanmuuttajien paluuta koskevasta politiikasta. Siihen sisällytetään ehdotukset yleisiksi standardeiksi ja toimenpiteiksi. Tampereen Eurooppa-neuvosto määritteli 15. ja 16. lokakuuta 1999 toiseksi erittäin tärkeäksi alueeksi unionin johdonmukaisen takaisinottopolitiikan luomisen. Neuvottelut tällaisten sopimusten aikaansaamiseksi on nyt aloitettu Venäjän, Marokon, Pakistanin, Sri Lankan, Hongkongin ja Macaon kanssa, ja ensimmäinen sopimus hyväksyttiin äskettäin alustavasti Hongkongin erityishallintoalueen kanssa.

Komissio toimii turvapaikka-asiassa EY:n perustamissopimuksen 63 artiklan (ent. 73 k artiklan) pohjalta. Komissio on tehnyt Tampereen päätelmien valossa kaikki lainsäädäntöehdotuksensa yhdenmukaistamisen ensimmäistä vaihetta varten. Marraskuussa 2000 julkaisemassaan tiedonannossa(4) Yhteinen turvapaikkamenettely ja turvapaikan saaneille yhtenäinen asema koko unionissa, joka on unionin pitkän aikavälin yhdenmukaistamistavoite, komissio ehdotti vaihtoehtoja, skenaarioita ja keinoja tämän erittäin kunnianhimoisen tavoitteen saavuttamiseksi. Komissio haluaa kiinnittää parlamentin jäsenen huomion äskettäiseen marraskuussa 2001(5) antamaansa tiedonantoon yhteisestä turvapaikkapolitiikasta ja avoimen koordinaation menetelmän käyttöönotosta lainsäädäntömenettelyn täydentäjänä ja tukijana. Yksi komission ehdottamista yhteisön suuntaviivoista käsittelee kotiinpaluuta. Tiedonantoon sisältyy myös komission ensimmäinen kertomus marraskuun 2000 tiedonannon soveltamisesta sekä monipuolinen yleiskatsaus unionin tämän alan politiikasta.

Komissio on lisäksi hyväksynyt 6.7. joulukuuta 2001 kokoontuneelle oikeus- ja sisäasioiden (JHA) neuvostolle esitetyn työasiakirjan, jossa määritellään miten sisäinen turvallisuus voidaan varmistaa siten, että samaan aikaan noudatetaan kansainvälisiä suojelusitoumuksia. Asiakirja luo perustan jatkokeskustelulle Euroopan tasolla, ja siinä ehdotetaan joitakin muutoksia nykyiseen ja ehdotettuun yhteisön maahanmuuttoa ja turvapaikka-asioita koskevan lainsäädäntöön.

Komissio haluaa muistuttaa parlamentin jäsentä Yhdistyneen kuningaskunnan aseman osalta, että perussopimuksiin liitetyn sen asemaa käsittelevän pöytäkirjan mukaan Yhdistynyt kuningaskunta ei osallistu neuvoston kanssa EY:n perustamissopimuksen IV osastoon liittyvien toimenpide-ehdotusten hyväksymiseen, ja ettei mikään sellainen säännös tai toimenpide sido Yhdistynyttä kuningaskuntaa eivätkä ne ole siellä sovellettavia. Yhdistynyt kuningaskunta voi kuitenkin ilmoittaa neuvostolle

toiveestaan osallistua minkä tahansa ehdotetun toimenpiteen hyväksymiseen ja soveltamiseen kolmen kuukauden kuluessa sen esittämisestä. Yhdistynyt kuningaskunta voi myös milloin tahansa toimenpiteen hyväksymisen jälkeen ilmoittaa haluavansa hyväksyä sen. Oikeusvarmuuden nimessä komissio puoltaa voimakkaasti oikean oikeusperustan käyttöä kyseisiä aloja koskevissa ehdotuksissa.

(1) KOM(2001) 672 lopullinen.

(2) Lähde: Eurostat tietoja ei saatavissa seuraavista maista: IRL, NL ja UK, puutteelliset tiedot seuraavista maista: B, DK ja L.

(3) Lähde: IOM useimmat avustetut vapaaehtoiset paluut ovat tapahtuneet Saksasta (68 648 vuonna 2000).

(4) KOM(2000) 755 lopullinen.

(5) KOM(2001) 710 lopullinen.